聽琴行贈沈秀才
作者：戴表元
朝代：宋

paragraphs: 君不見江南琴師海與聰，誰與傳者夢溪公。
又不見醉翁詩中沈夫子，聽水作琴琴譜起。
祇今人間何處無琴師，問渠端由渠未知。
錢塘東風萬人裏，沈家還見奇男兒。
沈家家住鴛湖曲，夜理漁絲朝采菊。
菊苦難餐魚又寒，彈出歌聲寄凄獨。
近來携琴東海行，清音應滑如流鶑。
湖園日暖百花歎，彈徹滿樹春風生。
我不識琴識琴理，爲君悲酸爲君喜。
相逢正值酒錢空，徉狂攘臂紅塵市。
琵琶阮咸休羨渠，相知豈須頻曳裾。
醉毛死久髯徐去，洗手空山修樂書。